als_Latn dik_Latn sag_Latn
Policia e Kosovës: Protesta e 4 shkurtit pritet të jetë e dhunshme
- 2902 Lexime
- (17:29 , 03/02/2015)
- 0 Komente
PRISHTINE - Policia e Kosovës ka bërë të ditur se “bazuar në informacionet policore dhe vlerësimet e bëra të protestave të mëparshme, protesta e së mërkurës pritet të jetë e dhunshme”. Sipas policisë, në mesin e protestuesve mund të ketë edhe persona të armatosur, të cilët kanë për qëllim destabilizimin e situatës dhe shkaktimin e incidenteve, qoftë ndaj zyrtarëve policorë apo edhe ndaj vetë protestuesve.
Paralajmërimi i policisë vjen një ditë para protestës së paralajmëruar për datën 4 shkurt, nga partitë politike në opozitë, të cilat kërkojnë shkarkimin e ministrit për kthim dhe komunitete në qeverinë e Kosovës, Aleksandar Jabllanoviç dhe shpalljen e kombinatit metalurgjik “Trepça” si ndërmarrje e veçantë publike.
Ministri Jabllanoviç i quajti “egërsira” protestuesit në Gjakovë, të cilët po përpiqeshin të pengonin disa pelegrinë serbë që të vizitonin Gjakovën me rastin e Krishtlindjeve Ortodokse.
Në deklaratën e policisë thuhet se: “përkundër përpjekjeve të vazhdueshme të policisë për të kontaktuar me organizatorët e protestës së paralajmëruar për të mërkurën, për të diskutuar rreth mbarëvajtjes së qetë të kësaj proteste, i cili është qëllimi primar i Policisë së Kosovës, një gjë e tillë nuk ka ndodhur për shkak të mos përgjigjes deri më tani nga ana e organizatorëve”.
Protesta e fundit, e zhvilluar më 27 janar, përshkallëzoi në përplasje të dhunshme ndërmjet protestuesve dhe forcave të rendit. Policia e Kosovës u ka bërë thirrje “të gjithë qytetarëve që të jenë të kujdesshëm dhe të përmbahen nga çfarëdo veprim i dhunshëm, i cili mund të shkaktojë pasoja në vetë protestuesit dhe tek zyrtarët policorë, të cilët kujdesen për rend dhe siguri publike”.
(er.nu/BalkanWeb)
als_Latn glg_Latn unk als_Latn als_Latn als_Latn als_Latn als_Latn als_Latn dan_Latn